**REPUBLIKA E SHQIPERISE**

**KOMISIONI QENDROR I ZGJEDHJEVE**

### V E N D I M

**PËR EMËRIMIN E AUDITIT TEKNICIEN PËR MBIKËQYRJEN E PROCESIT TË HARTIMIT TË LISTAVE TË ZGJEDHËSVE, PËR ZGJEDHJET PËR ORGANET E QEVERISJES VENDORE TË DATËS 30 QERSHOR 2019**

Komisioni Qendror i Zgjedhjeve në mbledhjen e datës 17.12.2018, me pjesëmarrjen e:

Klement ZGURI - Kryetar

Denar BIBA - Zv/Kryetar

Bledar SKËNDERI- Anëtar

Edlira JORGAQI- Anëtare

Rezarta BITRI- Anëtare

shqyrtoi çështjen me:

**OBJEKT:** Për emërimin e auditit teknicien për mbikëqyrjen e hartimit të listës së zgjedhësve, për zgjedhjet për organet e qeverisjes vendore të datës 30 Qershor 2019.

 **BAZA LIGJORE:** Neni 23, pika 1, germa a dhe neni 61 pika 2 të Ligjit Nr.10019, datë 29.12.2008 “Kodi Zgjedhor i Republikës së Shqipërisë”, i ndryshuar, udhëzimi nr. 2, datë 28.12.2012 “Për Miratimin e rregullave të veçanta për kushtet e kontratës dhe kryerjen e auditimit nga auditët teknicien për verifikimin e veprimeve në bazën e të dhënave RKGjC.

Komisioni Qendror i Zgjedhjeve pasi shqyrtoi dokumentacionin e paraqitur,

###  V Ë R E N

Referuar nenit 61 të Ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar, Komisioni Qendror i Zgjedhjeve mbikëqyr procesin e hartimit të listave duke i kërkuar informacion Drejtorisë së Përgjithshme të Gjendjes Civile. Jo më vonë se 30 ditë nga data e dekretimit (05.11.2018 ) të zgjedhjeve për organet e qeverisjes vendore të datës 30 Qershor 2019, Komisioni Qendror i Zgjedhjeve emëron me vendim dy auditë teknicien për verifikimin e veprimeve në bazën e të dhënave në Rregjistrin Kombëtar të Gjendjes Civile. Të drejtën e propozimit për auditët teknicien e kanë respektivisht Kryetari dhe Zëvendëskryetari, pas konsultimit me përfaqësuesit e partisë më të madhe të shumicës dhe asaj më të madhe të pakicës në KQZ.

Auditët teknicien duhet të plotësojnë kushtet e mëposhtme:

1. Të kenë arsim universitar dhe eksperiencë ne fushën e zgjedhjeve.
2. Të ketë njohuri ne fushën e teknologjisë së informacionit apo statistikës, si dhe në procesin e hartimit të listave të zgjedhësve dhe/ose gjendjes civile;
3. Të jenë të padënuar penalisht, së bashku me jetëshkrimet e tyre.

Të drejtat, detyrat dhe kushtet e kontratës së lidhur ndërmjet KQZ-së dhe auditeve teknicien përcaktohen në udhëzimin e KQZ-së nr.2, datë 28.12.2012 të KQZ. Pas konsultimeve të bëra referuar nenit 61 pika 2 te Kodit Zgjedhor, Kryetari i KQZ-së propozon si audit teknicien z. Zamir Hoxha.

Kohëzgjatja e kontratës së z. Zamir Hoxha me KQZ-në, do të jetë nga momenti i emërimit deri në dorëzimin e raportit përfundimtar, 30 ditë përpara ditës së zgjedhjeve. Duke pasur parasysh ngarkesën e punës dhe kohëzgjatjen e kontratës, është propozuar që auditët teknicienë që do të mbikëqyrin përgatitjen e listës së zgjedhësve, të shpërblehen me 120 mijë lekë secili për të gjithë kohën e angazhimit të tyre.

**PËR KËTO ARSYE:**

Bazuar në nenin 23, pika 1, germa a dhe nenit 61 pika 2 të Ligjit Nr.10019, datë 29.12.2008 “Kodi Zgjedhor i Republikës së Shqipërisë” i ndryshuar,

 **V E N D O S I:**

1- Të emëroj audit teknicien për mbikëqyrjen e hartimit të listës së zgjedhësve, për zgjedhjet për organet e qeverisjes vendore të datës 30 Qershor 2019, z. Zamir Hoxha, propozuar nga Kryetari i KQZ-së.

2- Të caktojë masën e shpërblimit në vlerën 120 mijë lekë për auditin teknicien për gjithë periudhën, nga momenti i emërimit deri në dorëzimin e raportit përfundimtar.

3- Kundër këtij vendimi mund të bëhet ankim në Kolegjin Zgjedhor brenda 5 ditëve nga shpallja e tij.

4- Ky vendim hyn në fuqi menjëherë.

**Klement ZGURI - Kryetar**

**Denar BIBA - Zv/Kryetar**

**Bledar SKËNDERI- Anëtar**

**Edlira JORGAQI- Anëtare**

**Rezarta BITRI Anëtare**